Ir-Regolament tal-Kummissjoni (KEE) Nru 411/2003
tal-5 ta' Marzu 2003
li jemenda r-Regolament (KE) Nru 805/1999 li jistabbilixxi ċerti miżuri għall-implimentazzjoni tar-Regolament tal-Kunsill (KE) Nru 718/1999 dwar il-politika tal-kapaċità tal-flotta Komunitarja biex tippromwovi t-trasport bil-passaġġi fuq l-ilma interni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 718/1999 tad-29 ta' Marzu 1999 [1] dwar il-politika tal-kapaċità tal-flotta Komunitarja biex tippromwovi t-trasport bil-passaġġi fuq l-ilma interni, u b'mod partikolari l-Artikolu 7 tiegħu,
Billi:
(1) Skond ir-Regolament (KE) Nru 718/1999 u wara li kkonsultat l-Istati Membri u lill-organizzazzjonijiet li jirrappreżentaw it-trasport bil-passaġġi fuq l-ilma interni fil-livell Komunitarju, il-Kummissjoni ffissat il-proporzjonijiet tar-regola "qadim għall-ġdid" għall-bastimenti tat-tagħbija niexfa, il-bastimenti tankijiet u l-vetturi li jimbuttaw.
(2) Ir-Regolament tal-Kummissjoni (KE) Nru 805/1999 tas-16 ta' April 1999 [2] li jistabbilixxi ċerti miżuri sabiex jimplimenta r-Regolament tal-Kunsill (KE) Nru 718/1999 iffissa l-proporzjonijiet għar-regola "qadim għall-ġdid" biex japplikaw mid-29 ta' April 1999.
(3) Dawn il-proporzjonijiet iridu jiġu mnaqqsa sabiex jinġiebu, malajr kemm jista' jkun u fi stadji regolari, għal żero mhux iktar tard mid-29 ta' April 2003 skond l-Artikolu 4(2) tar-Regolament (KE) Nru 718/1999.
(4) Il-proporzjonijiet "qadim għall-ġdid" ġew imnaqqsa fis-snin 2000, 2001 u 2002 bir-Regolament tal-Kummissjoni (KE) Nru 1532/2000 [3], bir-Regolament tal-Kummissjoni (KE) Nru 997/2001 [4] u bir-Regolament tal-Kummissjoni (KE) Nru 336/2002 [5].
(5) Il-proporzjonijiet "qadim għall-ġdid" iridu issa jiġu ffissati għal żero għall-bastimenti tat-tagħbija niexfa, il-bastimenti tankijiet u l-vetturi li jimbuttaw, b'effett mid-29 ta' April 2003, skond it-tieni sentenza ta' l-Artikolu 4(2) tar-Regolament (KE) Nru 718/1999.
(6) Huwa għalhekk meħtieġ li jiġi emendat ir-Regolament (KE) Nru 805/1999 kif jixraq.
(7) Il-miżuri pprovduti f'dan ir-Regolament kienu s-suġġett ta' konsultazzjoni ġewwa l-Grupp ta' l-Esperti dwar il-Kapaċità tal-Flotot Komunitarji u l-Politika tal-Promozzjoni stabbilita bl-Artikolu 6 tar-Regolament (KE) Nru 805/1999,
ADOTTAT DAN IR-REGOLAMENT:
Artikolu 1
Ir-Regolament (KE) Nru 805/1999 huwa hawnhekk emendat kif ġej:
1. fl-Artikolu 4(1), il-proporzjon "0,30:1" jiġi mibdul bi "0:1";
2. fl-Artikolu 4(2), il-proporzjon "0,45:1" jiġi mibdul bi "0:1";
3. fl-Artikolu 4(3), il-proporzjon "0,125:1" jiġi mibdul bi "0:1".
Artikolu 2
Dan ir-Regolament għandu jidħol fis-seħħ fid-29 ta' April 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fil-5 ta' Marzu 2003.